b'\n_START_ARTICLE_\nMarkii de Sade\n_START_PARAGRAPH_\nMarkii de Sade [d\xc3\xb6 saad] (prantsuse keeles Marquis de Sade; \xc3\xb5ieti Donatien Alphonse Fran\xc3\xa7ois de Sade; 2. juuni 1740 \xe2\x80\x93 2. detsember 1814) oli prantsuse aristokraadist kirjanik ja filosoof, kes on tuntud kui libertiin oma seksuaalsuse ja eluviiside t\xc3\xb5ttu. Tema teosed sisaldavad ohtralt v\xc3\xa4givalda ja pornograafiat, kuid kes on kirjutanud ka rangelt filosoofilisi teoseid. Markii de Sade\'i nimest on tulnud s\xc3\xb5na "sadism"._NEWLINE_Markii de Sade\'i looming on tugevalt m\xc3\xb5jutanud 20. sajandi kultuuri ja kirjandust. Tema teoste p\xc3\xb5hjal on tehtud palju filme, kirjutatud n\xc3\xa4idendeid, loodud kujutava kunsti teoseid jpm. Simone de Beauvoir on teda nimetanud eksistentsialismi eelk\xc3\xa4ijaks; Guillaume Apollinaire\'i meelest oli ta "k\xc3\xb5ige vabam inimene, kes iial on elanud"; Salvador Dal\xc3\xad on illustreerinud tema teoseid jne. Pier Paolo Pasolini film "Sal\xc3\xb2 o le 120 giornate di Sodoma" ("Sal\xc3\xb2 ehk Soodoma 120 p\xc3\xa4eva"; 1976) kuulub maailma filmikunsti tippteoste hulka.'